11. ΚΑΝΟΝΙΣΤΙΚΟΝ ΔΙΑΤΑΓΜΑ της 20 Σεπτ./8 Οκτ. 1941 Περί εκδόσεως προσωρινών αδειών λειτουργίας ξενοδοχείων. ΄Εχοντες υπ’ όψει τας διατάξεις 1)του υπ’ αριθ. 1 Ν.Δ. της 30.4.1941 «περί των αρμοδιοτήτων της Κυβερνήσεως, των Υπουργών και άλλων διατάξεων» 2)του υπ’ αριθ. 19/1941 ομοίου «περί υπαγωγής εις το Υπουργείον Εθνικής Οικονομίας των υπηρεσιών Λουτροπόλεων, Τουρισμού και εκθέσεων, και 3)του άρθρ.11 εδ. 1 και 2 του Α.Ν. 431/1937 «περί διατάξεων αφορωσών εις τον έλεγχον των ξενοδοχείων και την πελατείαν αυτών», μετά γνωμοδότησιν του Συμβουλίου Επικρατείας, απεφασίσαμεν και διατάσσομεν: ΄Αρθρον μόνον.-Εις εξαιρετικάς περιπτώσεις καθ’ ας κατά την κρίσιν του Υπουργού Εθνικής Οικονομίας μετά γνώμην της κατά το άρθρ.11 εδαφ. 2 του 431/1937 Α.Νόμου Επιτροπής τα λειτουργούντα εις ωρισμένην πόλιν ή χωρίον ξενοδοχεία κρίνονται ανεπαρκή, επιτρέπεται η χορήγησις προσωρινών αδειών λειτουργίας περιωρισμένης ισχύος. Αι περιωρισμένης ισχύος άδειαι εκδίδονται υπό του Υπουργού Εθνικής Οικονομίας συμφώνως προς τας διατάξεις του Α.Ν. 431/1937 ως ετροποποιήθη υπό του Α.Ν. 1108/38 και των εις εκτέλεσιν αυτού Δ/των και υπουργικών αποφάσεων, αφορωσών την έκδοσιν αδειών λειτουργίας ξενοδοχείων. Τοιαύται άδειαι δύνανται να εκδοθώσιν εντός έτους από της ισχύος του παρόντος. Κατ’ εξαίρεσιν δια την έκδοσιν αδειών λειτουργίας ξενοδοχείων περιωρισμένης ισχύος, δεν απαιτείται η προηγουμένη χορήγησις αδείας κτιρίου ξενοδοχείου δια το κτίριον εις ο πρόκειται να λειτουργήση η επιχείρησις. Ωσαύτως μετά γνώμην της εν άρθρ.11 εδαφ. 2 του Α.Ν. 431/1937 Επιτροπής δύνανται να χορηγούνται προσωριναί άδειαι λειτουργίας ξενοδοχείου και εις κτίρια μη κεκτημένα τα κατά τας ισχυούσας διατάξεις προσόντα, ως και εις πρόσωπα στερούμενα τούτων, εφ’ όσον εστρατεύθησαν κατά τον τελευταίον πόλεμον και μετέσχον του πολέμου εις την ζώνην των πρόσω κέκτηνται δε και γενικωτέραν μόρφωσιν. Σελ. 198 Αι ανωτέρω προσωριναί άδειαι λειτουργίας ξενοδοχείων, ισχύουν κατά την εν τη αδεία λειτουργίας καθοριζομένην χρονικήν περίοδον, ήτις δεν επιτρέπεται να η διαρκείας μείζονος των τριών ετών και εφ’ όσον ενωρίτερον δεν ήθελον εκλείψη κατ’ απόφασιν του Υπουργού μετά γνώμην της αρμοδίας Επιτροπής συμφώνως της επομένη παραγράφω, αι εξαιρετικαί περιστάσεις αίτινες επέβαλον την έκδοσιν αυτών. Μετά την πάροδον των εξαιρετικών περιπτώσεων, αι δια την περίοδον αυτήν χορηγηθείσαι άδειαι λειτουργίας ανακαλούνται, κατόπιν αποφάσεως του επί της Εθνικής Οικονομίας Υπουργού, μετά γνώμην της αρμοδίας Επιτροπής του άρθρ.11 εδ. 2 του Α.Ν. 431/1937. Εις τον αυτόν επί της Εθνικής Οικονομίας Υπουργόν ανατίθεμεν την δημοσίευσιν και εκτέλεσιν του παρόντος. 